**МОНГОЛ УЛСЫН ИХ ХУРЛЫН 2018 ОНЫ ХАВРЫН ЭЭЛЖИТ ЧУУЛГАНЫ**

**6 ДУГААР САРЫН 27-НЫ ӨДӨР /ЛХАГВА ГАРАГ/-ИЙН ЦАХИМ БОДЛОГЫН БАЙНГЫН ХОРООНЫ ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| **1** | **Хуралдааны гар тэмдэглэл:** | 1-3 |
| **2** | **Хуралдааны дэлгэрэнгүй тэмдэглэл:**  1.”Түр хорооны даргыг сонгох тухай” Улсын Их Хурлын тогтоолын төсөл |  |

***Монгол Улсын Их Хурлын 2018 оны хаврын ээлжит чуулганы***

***Цахим бодлогын түр хорооны 2018 оны 6 дугаар сарын 27-ны***

***өдөр /Лхагва гараг/-ийн хуралдааны гар тэмдэглэл***

Улсын Их Хурлын гишүүн Л.Энх-Амгалан ирц, хэлэлцэх асуудлын дарааллыг танилцуулж, хуралдааныг даргалав.

Хуралдаанд ирвэл зохих 26 гишүүнээс 16 гишүүн ирж, 61.5 хувийн ирцтэйгээр хуралдаан 10 цаг 38 минутад Төрийн ордны “В” танхимд эхлэв.

*Чөлөөтэй: Л.Болд, С.Бямбацогт, Г.Занданшатар, Ц.Мөнх-Оргил, О.Содбилэг, Б.Энх-Амгалан, Ж.Энхбаяр;*

*Тасалсан: Б..Жавхлан, Ж.Мөнхбат, Л.Оюун-Эрдэнэ.*

***Нэг.”Түр хорооны даргыг сонгох тухай” Улсын Их Хурлын тогтоолын төсөл***

Хуралдаанд Аюулгүй байдал, гадаад бодлогын байнгын хорооны ажлын албаны ахлах зөвлөх Ш.Хишигсүрэн, зөвлөх Б.Түвшинтөгс, референт Б.Гандиймаа нар байлцав.

Түр хорооны даргад Улсын Их Хурлын гишүүн А.Ундраа, Ё.Баатарбилэг, М.Оюунчимэг, Д.Оюунхорол нар Улсын Их Хурлын гишүүн Н.Учралыг нэр дэвшүүлж байгаагаа хэлэв.

Улсын Их Хурлын гишүүн М.Оюунчимэг, Б.Пүрэвдорж нар үг хэлэв.

**Л.Энх-Амгалан:**- Цахим бодлогын хорооны даргад Улсын Их Хурлын гишүүн Н.Учралыг дэвшүүлэхийг дэмжье гэсэн томьёоллоор санал хураалт явуулъя.

Зөвшөөрсөн: 14

Татгалзсан: 2

Бүгд: 16

87.5 хувийн саналаар дэмжигдлээ.

Улсын Их Хурлын гишүүн Л.Энх-Амгалан “Түр хорооны даргыг сонгох тухай” Улсын Их Хурлын тогтоолын төслийг танилцуулав.

Байнгын хорооноос гарах санал, дүгнэлтийг Улсын Их Хурлын гишүүн А.Ундраа Улсын Их Хурлын чуулганы нэгдсэн хуралдаанд танилцуулахаар тогтов.

*Хуралдаан 12 минут үргэлжилж, 26 гишүүнээс 16 гишүүн ирж, 61.5 хувийн ирцтэйгээр 10 цаг 52 минутад өндөрлөв.*

**Тэмдэглэлтэй танилцсан:**

ЦАХИМ БОДЛОГЫН

ТҮР ХОРООНЫ ДАРГА Н.УЧРАЛ

**Тэмдэглэл хөтөлсөн:**

ПРОТОКОЛЫН АЛБАНЫ

ШИНЖЭЭЧ П.МЯДАГМАА

**МОНГОЛ УЛСЫН ИХ ХУРЛЫН 2018 ОНЫ ХАВРЫН ЭЭЛЖИТ ЧУУЛГАНЫ**

**ЦАХИМ БОДЛОГЫН ТҮР ХОРООНЫ 2018 ОНЫ 6 ДУГААР САРЫН 27-НЫ ӨДРИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Л.Энх-Амгалан:** Гишүүдийн энэ өглөөний амгаланг айлтгая. Ингээд Цахим бодлогын дэд хорооны ирц 53.6 хувьтай. Ирвэл зохих 26 гишүүнээс 14 гишүүн хүрэлцэн ирж ирц бүрдсэн байна. Ирц бүрдсэн учраас энэ хурлыг нээе. Өнөөдрийн түр хорооны хэлэлцэх асуудлыг танилцуулъя. Түр хорооны даргыг сонгох тухай Улсын Их Хурлын тогтоолыг батлах ийм хэлэлцэх асуудал байгаа. Хэлэлцэх асуудал дээр өөр саналтай гишүүд байна уу.

Алга байна хэлэлцэх асуудалдаа оръё. Түр хорооны даргыг сонгох тухай Улсын Их Хурлын тогтоолын төсөл, нэр дэвшүүлэх талаар санал гаргах гишүүд байвал нэрээ өгнө үү. Энэ дээр ямар ч байсан юун дээр намын даргатай бас зөвлөлдсөн байж байгаа. Бүлэг дээр бас ярьсан. Бүлгээс бол Ж.Энхбаяр гишүүн бас өөрөө нэр дэвшсэн саналаа илэрхийлсэн байгаа гэдгийг бас хэлье. Ж.Энхбаяр гишүүн бол энэ дэд хорооны гишүүн өөрөө гадаадад томилолттой байгаа юм байна. Ундраа гишүүн.

**А.Ундраа:** Цахим бодлогын түр хороо байгуулагдах шийдвэр гараад бас удаагүй байна. Тэгээд ер нь бол цахим бодлогоо нэгтгэх энэ талын хууль тогтоомжоо боловсронгуй болгох цахим мэдээллийг зөв ашиглаж сурах мэдээллийг зөв ашиглаж сурах, шилжүүлэх, илүү одоо хүнд суртлыг багасгахын тулд төрийн хүнд суртлыг багасгахын тулд цахим хэлбэрт шилжээд тэгээд шийдвэр гаргах процесс илүү одоо хурдан явагддаг болох тэгээд төрийн үйл ажиллагааг аль болох хүнд суртал багатай хурдтай тэгээд ил тод нээлттэй шударга болгохын тулд Цахим бодлогын түр хорооны гаргах шийдвэрүүд боловсруулах хууль тогтоомж чухал гэж бас харж байгаа. Тэгээд энэ түр хороо байгуулах санаачилга гаргасан гишүүд байгаа. Бас дээр нь нэгдэж оръё гэсэн олон гишүүн бий. Тэгээд анхны хурлаа хийж байгаа энэ өдөр бас даргаа сонгох гэж байгаа явдалд баяртай байна. Тэгээд өнөөдөр Цахим бодлогын түр хорооны даргаар Учрал гишүүний нэрийг дэвшүүлэх саналтай байна.

Яагаад дэвшүүлж байгаагаа тайлбарлахад ер нь Учрал гишүүн бол бас цахим технологи инноваци мэдээллийн технологийн салбарыг эрчимжүүлэх хөгжүүлэх залуучуудын бизнес эрхлэлтийг дэмжих Entrepreneurship сэтгэлгээг хөгжүүлэх гээд энэ чиглэлээр бол бас хувийн салбарт бизнесийн салбарт бас одоо төрийн түшээ болоод хийж байгаа санал санаачилгууд олон байгаа гэж би хардаг. Тэгээд бас өөрийнхөө одоо эрч хүчтэй энэ ажиллаж байгаа байдлыг зөв хандлагыг одоо үнэлж явдаг хүний хувьд Учрал гишүүнийг бас энэ хороог ахлаад ялангуяа Монгол Улсын залуучууд мэдээллийн технологийн салбарт эрчимтэй оролцож бас эдийн засгийн нэг чухал хөшүүрэг үүд хаалгыг нээж манлайлж ажиллаасай гэж хэлмээр байна. Тэгээд Учрал гишүүний нэрийг дэвшүүлж байна.

**Л.Энх-Амгалан:** Оюунчимэг гишүүний нэрийг оруулчхаарай. Баатарбилэг гишүүн.

**Ё.Баатарбилэг:** Цахим бодлогын түр хорооны дарга дээр Ундраа гишүүнтэй санал нэг байна. Учрал гишүүнийг нэр дэвшүүлэх нь зөв гэж бодож байгаа. Бас санаачлагчийн хувьд тэгээд блок чайн энэ цахим бодлого дээр нэлээд ажилласан. Учрал гишүүний энэ Байнгын хороог бол энэ түр хороог бол нэлээд сайн аваад явчих байх гэж бодож байгаа.

**Л.Энх-Амгалан:** Оюунчимэг гишүүн.

**М.Оюунчимэг:** Гишүүдийнхээ өглөөний амгаланг айлтгая. Цахим түр хороо маань намрын чуулган завсарлахаас өмнө ингээд ажиллагаагаа эхэлж даргаа сонгож байгаад бас талархалтай байна. Яагаад гэвэл энэ салбарт хүлээгдэж байгаа зүйлүүд маш их байна. Өнгөрсөн одоо уржигдар гэхэд степ тех, нийслэлийн тэр хаб гээд дөрөв, таван газрууд нийлээд хамтран ажиллах гэрээнүүд өөрөөр хэлбэл дижитал фаундэшин нээх гэрээнд гарын үсэг зурж байна. Инновацийн тухай хуулинд яаралтай нэмэлт, өөрчлөлт оруулж өгөөч гэсэн хүсэлт тавьж байна. Түр хорооны гишүүдээс түр хорооноос маш их хүлээлт байгаа нь бас энэ салбарын старт ап бизнес хийж байгаа залуучуудад байна. Тэгээд блок чайн технологийн нэвтрүүлгийн тулд үүнтэй холбоотойгоор бас хууль эрх зүйн орчныг таатай болгох батлах, хэлэлцүүлэх энэ асуудлууд их байгаа. Үүнтэй холбоотой хуулийн төслүүдийг боловсруулахад бас дэмжиж хамтран ажиллахаа бас илэрхийлж байна. Тэгэхээр энэ түр хорооноос хүсэж хүлээж байгаа зүйлүүд их байна.

Тийм учраас сая энэ гишүүдийн хэлсэнтэй би санал нэг байна. Энэ түр хорооны санаачилсан гишүүдийн нэг. Дээрээс нь бас энэ инновацийн тухай хуулин дээр ажиллах нь энэ технологийг нэвтрүүлэх тал дээр бас санаачилгатай ингэж ажиллаж байгаа учрал гишүүнийг нэр дэвшүүлж байгаа дээр бас санал нэг байна. Тэгээд амжилт хүсье.

**Л.Энх-Амгалан:** Оюунхорол гишүүн.

**Д.Оюунхорол:** Гишүүдийнхээ энэ өдрийн амгаланг айлтгая. Монгол Улсын Их Хурлаар Цахим түр хороо байгуулах шийдвэр гараад бас нэлээд одоо хугацаа өнгөрлөө. Өнөөдөр Цахим түр хороог албан ёсоор байгуулж, даргын нь сонгох асуудал яригдаж байна. Ундраа гишүүний ярьсантай санал нэг байна. Учрал гишүүнийг дэмжиж байна. Ер нь бол нэлээд ажилтай бодитойгоор орж ажилладаг гэж ойлгодог. Цахим түр хороо бол тодорхой асуудлыг судалж санал боловсруулаад дүнг нэгтгэсэн хуралдаанд танилцуулах ийм үүрэг бүхий чиглэлтэйгээр Улсын Их Хурлын тухай хуулийн 25 дугаар зүйлд заасан байдаг. Тэгэхээр энэ түр хорооны маань гол үүрэг бол өнөөдөр Монголын нийгэмд цахим орчин маань хууль эрх зүйн орчин байхгүй замбараагүй байгаа. Иргэд маань бодит мэдээлэл авч чадахгүй байгаа энэ байдлуудыг цэгцэлж замбараатай болгоход их чухал үүрэг гүйцэтгэнэ гэж ойлгож байгаа. Тэгээд мэдээллийн технологийн салбар бол Монгол Улсад тодорхой үе шаттайгаар бол гайгүй хөгжиж байгаа салбаруудын нэг. Хөгжлийн тодорхой түвшиндээ ч бас хүрсэн гэж ойлгодог.

Гадаад дотоодод бас их дээд сургууль төгссөн энэ IT –гийн чиглэлээр маш олон сайн залуучууд бас бэлтгэгдсэн тэгэхээр эд нарын одоо хүмүүстэй уулзаж бас Их Хурлын гишүүдийн түр хороо маань эд нараас санал бодлыг нь авч хууль эрх зүйн орчноо илүү боловсронгуй болгох дээр онцгой одоо анхаарч ажиллаасай гэж ингэж хүсэж байгаа юм. Мэдээллийн сангийн нэгдсэн баазыг бий болгох төрийн бус байгууллагууд төрийн байгууллагууд энэ мэдээлэл давхардуулж байгаа энэ байдлуудаа ялгаж салгахад бол бас илүү зөв болж иргэдэд илүү бодитой мэдээлэл хүргэх ийм боломж бүрдэнэ гэж үзэж байгаа юм.

Тийм учраас Учрал гишүүнийгээ энэ ажлуудыг маш хариуцлагатай сайн хийж чадна гэж итгэж байгаа учраас Байнгын хорооны дарга дээр дэмжиж байна.

**Л.Энх-Амгалан:** Гишүүд үг хэлж асуулт асуулаа. Ингээд хоёр гишүүн нэр дэвшиж байгаа. Ж.Энхбаяр гишүүн, нөгөөдөх нь Учрал гишүүн. Ингээд хоёр гишүүн нэр дэвшиж байгаа учраас санал хураалтыг бол нууц хийх ёстой. Дэгээр бол яахгүй шүү дээ.

Өө тийм үү, тийм бол тэрийгээ хэлчих. Тэгвэл Оюунчимэг гишүүн энийгээ яачих. Оюунчимэг гишүүн протоколд, Оюунчимэг эхлээд яачих.

**М.Оюунчимэг:** Улсын Их Хурлын гишүүн Ж.Энхбаяр гадаадад томилолтоор явж байгаа. Тэгээд өнөөдөр утасдсанаа миний бие одоо нэрээ татаж байна. Түр хороонд нэр албан ёсоор нэр дэвшихээсээ Учрал гишүүнийг дэмжиж ажиллаж байна гэдгээ илэрхийлсэн байна.

**Л.Энх-Амгалан:** Аан за за. Пүрэвдорж гишүүн.

**Б.Пүрэвдорж:** Ер нь бол Цахим бодлогын байнгын хороог байгуулах санаачилга өөрөөр хэлбэл энэ төрийн үйлчилгээг цахимжуулах энэ ажлыг санаачлагч нь өөрөө Ж.Энхбаяр байгаа. Тэгэхээр ер нь бол нэг ийм Монголчуудын нэг ярьдаг явж байгаад нэг дургүй болохоор нөгөө хүнээ нэг дарж явдаг ийм л юм Их Хурал дээр харагдаж байна л даа. Гэхдээ би бол яах вэ тэр Энхбаяр гэдэг хүн нь ямар юм танай намын л хүн. Би сайн мууг нь мэдэх ч үгүй. Тэгэхдээ ер нь бол анхлан санаачлаад энийг ажлыг эхлүүлээд дээрээс нь одоо Их Хурлаар шийдвэр гаргуулах бүх үйл ажиллагааг хийсэн тэр хүнийхээ хажуугаар нь давхиж орж ирээд ингээд нэг ийм Байнгын хорооны даргыг нь дээрэмдээд авч болохгүй л дээ. Заавал нөгөө хүн нь байж байхад нь Байнгын хорооныхоо хурлыг хийгээд даргынх нь асуудлыг шийдэхгүй яасан юм бэ. Нэг ийм Монголчуудын үг байдаг шүү дээ. Урмыг нь хугалахаар ууцыг нь хугал гэж. Ер нь нэг жаахан жудагтай баймаар юм.

Тэгээд энэ яах вэ түр хороо нэртэй цэвэр Байнгын хороо биш л дээ. Учралд бол зөндөө олон Байнгын хороо даргалах тийм хувь заяа байгаа гэж боддог. Тийм учраас энэ хүн нь санаачилсан тэр хүнийхээ одоо ажлыг нь дуустал нь тэр хүний бодол санаа тэр зорьсон зорилго энэ тэрийг нь өөрөөр нь хийлгэх тэр юмыг л хийх ёстой шүү дээ. Тэгээд одоо ер нь бол харж байхад ер нь бол өнгөрсөн хугацаанд Ардын намын энэ бүлгийн байж байгааг царайг нь харахад бол ерөнхийдөө бол дургүйдүү маягтай Ж.Энхбаяртаа. Тэгээд тэрийгээ одоо урмыг нь хугалсаар байгаад хугалсаар байгаад одоо ингээд нэрийг нь таттал нь арга хэмжээ авч байна л даа. Надад нэг их тийм тэрийг дэмжээд яваад байх тийм юу алга. Тэгэхдээ ер нь бол хүн анхлан санаачилсан тэр ажлынхаа ард нь тэр хүнээр нь гаргуулах тийм л эхлэлийг нь шангийн нь татах ёстой шүү дээ.

Тэр хүн санаачлаагүй бол дээрээс нь Их Хурлаар энэ асуудал шийдэгдээгүй бол энэ түр Байнгын хороо гэдэг чинь байгуулагдахгүй шүү дээ. Тэгээд хүний санаачилсан юман дээр ирээд шувуу шиг юу ч гэх юм бэ дээ ялаа шиг сууцгаадаг ийм улсууд ч бас өөдтэй биш л дээ. Тэгээд ер нь бол Цахим бодлогын байнгын хороон дээр би өөрөө гишүүнээр орсон байгаа. Тэгэхээр байнга л иймэрхүү байдалтай асуудалд хандана даа.

**Л.Энх-Амгалан:** Пүрэвдорж гишүүн ээ, Учрал гишүүн бол өөрөө санаачлагчийн нэг нь шүү дээ. Тийм учраас 6 гишүүн санаачилсан. 6 гишүүн санаачлагчийнх нь нэг нь. Тэгээд Энхбаяр гишүүн өөрөө одоо нэрээ татаж байгаагаа илэрхийлсэн байна шүү дээ. Тийм учраас нэг нэр дэвшигч л байна гэсэн үг. Ардчиллынхаа зарчмаар явъя.

Ингээд нэр дэвшигч байгаа учраас санал хураалтыг бол ил явуулах ёстой юм байна.

Цахим бодлогын хорооны даргад Улсын Их Хурлын гишүүн Учралыг дэвшүүлэхийг дэмжье гэсэн томьёоллоор санал хураалт явуулна. Санал хураалт гишүүд ээ. 16 гишүүн оролцож, 14 гишүүн зөвшөөрч 87.5 хувийн саналаар Учрал гишүүнийг дэмжлээ.

Түр хорооны даргыг сонгох тухай Улсын Их Хурлын тогтоолын төслийг хэлэлцсэн талаарх түр хорооны санал, дүгнэлтийг Улсын Их Хурлын чуулганы нэгдсэн хуралдаанд Ундраа гишүүн танилцуулах уу. Ундраа гишүүнийг танилцуулахыг томилъё.

Эхлээд тогтоолыг бас танилцуулна. Улсын Их Хурлын тогтоол. Түр хорооны даргыг сонгох тухай. Монгол Улсын Их Хурлын чуулганы хуралдааны дэгийн тухай хуулийн 15 дугаар зүйлийн 14.2 дахь хэсгийг үндэслэн Монгол Улсын Их Хурлаас тогтоох нь. Цахим бодлогын түр хорооны даргаар Улсын Их Хурлын гишүүн Учралыг сонгосугай.

2.Энэ тогтоолыг 2018 оны 6 дугаар сарын чуулганы өдрөөс эхлэн дагаж мөрдөнө гэсэн ийм тогтоолын төслийг дэмжье гэсэн саналын томьёоллоор. Аан санал хураахгүй юм байна. Энэ тогтоолыг Улсын Их Хуралд хүргүүлэх юм байна тийм ээ. Улсын Их Хурлын тогтоолыг чинь Улсын Их Хурлын нэгдсэн чуулганаар яана шүү дээ. Ингээд түр хорооны даргыг сонгох тухай Улсын Их Хурлын тогтоолын төслийг хэлэлцэж дууслаа. Гишүүдэд баярлалаа. Өнөөдрийн түр хорооны хурал өндөрлөснийг мэдэгдье.

**Дууны бичлэгээс буулгасан:**

ПРОТОКОЛЫН АЛБАНЫ

ШИНЖЭЭЧ П.МЯДАГМАА